32002R1598
L 240/39
JURNALUL OFÍCIAL AL UNIUNII EUROPENE
REGULAMENTUL (CE) NR. 1598/2002 AL COMISIEI
din 6 septembrie 2002
de stabilire a normelor de aplicare a Directivei 1999/105/CE a Consiliului privind asistența administrativă reciprocă între organismele oficiale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 1999/105/CE a Consiliului din 22 decembrie 1999 privind comercializarea materialului forestier de reproducere (1), în special articolul 16 alineatul (4),
întrucât:
(1)
În conformitate cu articolul 16 alineatul (1) din Directiva 1999/105/CE, statele membre se asigură că, prin punerea în aplicare a unui sistem de control oficial, materialele de producție care provin din unități de admitere individuale sau din loturi pot fi clar identificate pe tot parcursul procesului, de la recoltare până la livrarea către utilizatorul final.
(2)
Pentru a garanta buna funcționare a sistemului de control, organismele oficiale trebuie să obțină informațiile necesare privind comercializarea materialului de reproducere, solicitat de către furnizorii desemnați, precum și documentele eliberate de aceștia. În temeiul articolului 16 alineatul (3) din Directiva 1999/105/CE, furnizorii prezintă organismelor oficiale borderouri conținând informațiile respective.
(3)
În cazul în care, în cursul procesului, de la recoltare și până la livrarea către consumatorul final, materialul forestier de reproducere trece dintr-un stat membru în altul, informațiile necesare privind comercializarea prealabilă înregistrării în sistemul de control al statului membru destinatar se pot obține de către organismul oficial al statului membru în cauză numai prin intermediul organismului oficial al statului membru din care provine furnizorul. Pentru a garanta comunicarea acestor informații în timp util și în mod eficient, trebuie să se definească o procedură de schimb standardizată.
(4)
Măsurile prevăzute de prezentul regulament sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTUL REGULAMENT:
Articolul 1
(1) În cazul transferului de material forestier de reproducere dintr-un stat membru în altul, organismul oficial al statului membru în care este stabilit furnizorul informează în legătură cu aceasta organismul oficial al statului membru în care este stabilit destinatarul. Informațiile solicitate sunt oferite prin intermediul unui document de informare standardizat, în conformitate cu modelul prevăzut în anexa la prezentul regulament. Informația este transmisă (prin poștă, fax, poștă electronică sau altă modalitate electronică) în termen de trei luni de la data de expediere a materialului de către furnizor.
(2) În cazul în care organismul oficial al statului membru în care este stabilit destinatarul solicită anumite informații suplimentare față de cele furnizate în documentul menționat la alineatul (1), organismul oficial al statului membru în care este stabilit furnizorul încearcă prin toate mijloacele să obțină și să furnizeze informațiile suplimentare solicitate.
Articolul 2
Dacă, în cadrul activităților oficiale de inspecție, organismul oficial al unui stat membru are nevoie de informații, eșantioane sau alte elemente doveditoare care pot fi obținute numai dintr-un alt stat membru, organismul oficial din acest stat încearcă prin toate mijloacele, pe baza unei cereri specifice, să obțină și să furnizeze informațiile, eșantioanele sau elementele doveditoare în cauză.
Articolul 3
În cazul în care există îndoieli cu privire la autenticitatea materialului forestier de reproducere, organismele oficiale competente colaborează în vederea rezolvării problemei într-un timp cât mai scurt.
Articolul 4
În cazul în care un organism oficial al statului membru în care este stabilit furnizorul descoperă că un furnizor a prezentat informații incorecte, organismul oficial în cauză informează imediat organismul oficial al statului sau al statelor membre cărora le-a fost furnizată informația.
Articolul 5
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică materialului expediat după 31 decembrie 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 septembrie 2002.